b"\n_START_ARTICLE_\nLuka Bogdanovi\xc4\x87\n_START_SECTION_\nCarrera esportiva\n_START_PARAGRAPH_\nAl llarg de la seva carrera Bogdanovi\xc4\x87 ha acumulat una gran experi\xc3\xa8ncia en competicions europees. Va fer els seus primers passos en el b\xc3\xa0squet al planter del Radnicki Belgrad, al primer equip del qual va arribar en la campanya 2001-02. Al cap de poc, el gener de 2002, va fitxar per l'Estrella Roja, club que el va cedir en la 2002-03 al Nova Pazova durant uns mesos._NEWLINE_Despr\xc3\xa9s reincorporar-se a l'Estrella Roja, va romandre una temporada m\xc3\xa9s al club de Belgrad, la 2003-04, en qu\xc3\xa8 va participar en 26 partits de la Lliga Adri\xc3\xa0tica (10 punts, 4.7 rebots i 0.8 assist\xc3\xa8ncies) i 9 d'Eurocup (8.6, 4.2 i 1.8), a m\xc3\xa9s de 13 en la competici\xc3\xb3 dom\xc3\xa8stica. La 2004-05 va fitxar per l'altre gran club de Belgrad, el Partizan, amb el qual va debutar a l'Eurolliga jugant 14 partits, amb una mitjana de 7.7 punts i 3.5 rebots. A la Lliga Adri\xc3\xa0tica la seva mitjana va ser de 9.3 punts, 4.0 rebots i 1.5 assist\xc3\xa8ncies._NEWLINE_Els dos seg\xc3\xbcents exercicis van servir per a la seva consolidaci\xc3\xb3 en el Partizan. En la 2005-06 va tornar a disputar 14 partits d'Eurolliga (6.8 punts i 3.7 rebots) i 29 a la Lliga Adri\xc3\xa0tica (10.9 i 3.7). En la 2006-07 va mantenir el seu bon nivell i va reeditar la seva pres\xc3\xa8ncia en la m\xc3\xa0xima competici\xc3\xb3 continental per fitxar a la 2007-08 pel Le Mans franc\xc3\xa8s. El seu primer pas per la lliga francesa va ratificar de nou la qualitat de Bogdanovic, ja que en 14 xocs d'Eurolliga va registrar una mitjana de 11.1 punts, 2.8 rebots i 1.2 assist\xc3\xa8ncies; en la lliga local, els seus n\xc3\xbameros no van desmer\xc3\xa8ixer: 9.7 punts, 4 rebots i 1.1 assist\xc3\xa8ncies)._NEWLINE_Aix\xc3\xb2 li va valer passar a l'ACB, en fitxar pel DKV Joventut per a la temporada 2008-09. Amb la Penya tamb\xc3\xa9 va viure l'experi\xc3\xa8ncia de l'Eurolliga (10 punts i 3 rebots de mitjana en 9 partits) i va exhibir el seu talent en la segona millor lliga del m\xc3\xb3n amb mitjanes de 9.1, 3.2 i 1.1. A la campanya 2009-10 va ratificar el llist\xc3\xb3 exhibint una mitjana de 10.3, 4.3 i 1 en 12 partits de l'Eurocup, i de 9.3 punts i 3.3 rebots en 34 xocs de l'ACB._NEWLINE_En deixar la Penya, el 2010 va anar al Chorale Roanne, que milita a la Pro-A francesa. All\xc3\xa0 hi va disputar set partits de lliga (11.1 punts, 7.1 rebots i 1.7 assist\xc3\xa8ncies) i dos d'Eurocup (7 punts, 6.5 rebots i 1 assist\xc3\xa8ncia). Posteriorment, an\xc3\xa0 a l'EWE Baskets Oldenburg, equip de la Bundesliga alemanya on va acabar la temporada 2010-2011, jugant 26 partits (11.9 punts, 3.9 rebots i 0.8 assist\xc3\xa8ncies)._NEWLINE_La temporada 2011-2012 fitx\xc3\xa0 pel CB Sevilla de la Lliga ACB, on hi juga dues temporades. El 2013 fitxa pel Turk Telekom Ankara de la lliga turca, i la temporada seg\xc3\xbcent, tot i comen\xc3\xa7ar-la al Partizan serbi, la termina al Morabanc Andorra, a on arriba en el mes de gener de 2015. La temporada 2016-17 torna a Badalona i juga al Divina Seguros Joventut. Despr\xc3\xa9s del seu pas per Badalona se'n va tornar a S\xc3\xa8rbia a gaudir de la seva paternitat.\n_START_SECTION_\nInternacional\n_START_PARAGRAPH_\nBogdanovic \xc3\xa9s internacional absolut i ho ha estat amb totes les categories inferiors de S\xc3\xa8rbia. En aquest sentit, es va penjar l'or el 2001 a l'Europeu sub 16 de Riga i el bronze el 2005 a l'Europeu sub 20 de Tx\xc3\xa9khov."